SKRIFTLIG FORESPØRGSEL P-1002/01

af Francisca Sauquillo Pérez del Arco (PSE) til Kommissionen

(21. marts 2001)

Om: Genopbygning af El Salvador

De jordskælv, der har hjemsøgt El Salvador i de seneste måneder, medførte 1 127 døde og 7 660 sårede, ødelagde 309 988 boliger og gjorde 1 497 556 hjemløse. Selvom Kommissionen sikkert er klar over behovet for at give yderligere katastrofe- og genopbygningshjælp, er Europa-Parlamentet foruroliget over omfanget og oprindelsen af de pågældende midler, samt over kvaliteten af de projekter, som de tager sigte på.

Mener Kommissionen, at 8 mio. euro er tilstrækkelig til at dække behovet for katastrofe- og genopbygningshjælp, eller vil den frigive nye bevillinger til imødegåelse af følgerne af jordskælvene, og uafhængigt af de midler, der var opført til El Salvador inden for rammerne af støtten til følgerne af orkanen Mitch?

Der bør også henvises til, at de provisoriske bygninger, der blev opført ved hjælp af katastrofehjælpen, er usikre og frembyder en yderligere fare i tilfælde af naturkatastrofer. Vil De Europæiske Fællesskabers Kontor for Humanitær Bistand (ECHO) i overensstemmelse med de vurderinger, som enheden for hurtig reaktion i El Salvador og rehabiliterings- og infrastruktureksperterne har foretaget påtage sig, at finansiere projekter til nødboliger, som gradvist kan udbedres, for således at overvinde kløften mellem katastrofe og rehabilitering?

Er ECHO klar over, at de provisoriske boliger, som er finansierede af europæisk katastrofebistand, konverteres til permanente boliger med alle de risici, der er forbundet hermed?

Svar afgivet på Kommissionens vegne af Poul Nielson

(24. april 2001)

Kommissionen har truffet en første hastebeslutning om bevilling af 2 mio. EUR, fulgt af en anden beslutning om 8 mio. EUR. Det Europæiske Fællesskabs Kontor for Humanitær Nødhjælp (ECHO) vil alt efter, hvordan situationen udvikler sig, supplere sin katastrofehjælp. Også andre af Kommissionens tjenestegrene vil intervenere i forbindelse med rehabiliteringen og håndteringen af post-krisesituationen. Med hensyn til ydelsen af udviklingsbistand iværksætter Kommissionen en række projekter, der tager målrettet sigte på genopbygning af infrastrukturer såsom sygehuse og skoler. Det bør anføres, at det kommissionsmedlem, der har ansvar for udviklingsbistanden, har foretaget en tjenesterejse til katastrofeområdet fra den 25. til den 30. marts 2001.

De nødboliger, der foreslås opført, er lavet af materialer, der for størstedelens vedkommende kan benyttes igen til opførelse af permanente boliger. Sideløbende hermed er der igangsat uddannelsesaktiviteter og ydet faglig bistand med henblik på at støtte og fremme befolkningens egen indsats for at genopbygge deres permanente boliger. Den samlede indsats er en integrerende del af en mere omfattende interventionsstrategi, der også omfatter forbedret adgang til de primære sundhedsydelser, psyko-social støtte, adgang til drikkevand og grundlæggende sanitære faciliteter.

ECHO er helt klar over, at de pågældende nødboliger kan omdannes til permanente boliger. Omfanget af de behov, der er inden for denne sektor, gør valget af boligform og boligmodtager yderst vanskeligt, idet man er vidende om, at de mest sårbare befolkningsgrupper desværre ikke altid har adgang til jordarealer, eller at de bor i højrisikoområder. ECHO's hovedmål i denne indledende interventionsfase på seks måneder er at dække den katastroferamte befolknings grundlæggende behov. På selve stedet for katastrofen har man på trods af ulykkens omfang kunnet konstatere, hvilken dynamik og reaktionsevne disse befolkningsgrupper udviser. ECHO vil følge fordelingen af humanitær bistand med største opmærksomhed, så man ikke slår skår i lokalbefolkningens dynamik.